google/wiki40b huggingface dataset:
הסעדה

הַסְעָדָה (בלועזית: קייטרינג, מאנגלית: Catering) היא אספקת מזון באתר שאינו צמוד למטבח בו מבושל המזון. משתמשים בשירותי הסעדה באירועים כגון חתונה, בר מצווה, בכנסים, חינה, במקומות עבודה, בבתי ספר וגני ילדים ובטיסות מסחריות.
הסעדה עשויה לכלול החל מהבאת מנות מזון בחמגשיות מוכנות בלבד ועד שירות מלא לסעודה חגיגית. קהל היעד לחמגשיות מוכנות הוא בדרך כלל מוסדות חינוך, מטיילים בתנאי שטח וחברות תעופה.
הסעדה באירועים כוללת שירות על ידי צוות מלצרים וברמנים, בהגשה לשולחנות או בשיטת מזנון. המזון עשוי להגיע מוכן להגשה, להיות מוכן באתר (למשל ברביקיו) או להגיע מוכן אך דורש סידור סופי.
העוסקים בהסעדה לאירועים נדרשים להתמצא לא רק בהכנת מזון אלא גם בהגשה מושכת עין ובעיצוב המותאם לעיצוב מקום האירוע. ישנן חברות הסעדה המטפלות גם בעיצוב השולחנות ובקישוט האולם, לעיתים אף בתאורה. מלבד הכנת המזון והגשתו, חברת ההסעדה דואגת גם לשינוע המזון בכלי רכב המותאמים לכך ולעיתים גם לנקיון אתר האירוע לאחר האירוע.
תמחור האירוע מחושב לרוב על פי מספר הסועדים, לעיתים קיים מחיר מינימום. תוספות מיוחדות כגון כלים חד פעמיים, קינוחים, מלצרים לאירוע, ומשלוחים על פי רוב עשויות להיות מתומחרות גם הן לפי מספר הסועדים או בתמחור נפרד.
חוסה דה קורדובה

דון חוסה דה קורדובה (בספרדית: José de Córdova y Ramos; ‏26 בספטמבר 1732 אטרורה - 3 באפריל 1815 קדיס) היה חוקר ואדמירל ספרדי.

ביוגרפיה

קורדובה נולד באטרורה למשפחת מלחים וכבר בגיל 13 התגייס לצי הספרדי ואט אט עלה בסולם הדרגות. הוא ערך מסעות מחקר לכל רחבי העולם ונלחם בקרבות מול האלג'יראים האנגלים והצרפתים. הוא נסע מספר פעמים לאזור הפיליפינים שם פיקח על בניית ספינות האוצרות שהביאו אספקה מהמושבות. הוא השקיע סכום ניכר בקניית פירות כדי שמלחיו לא יחלו במחלת הצפדינה.
באוקטובר 1796 הכריזו צרפת וספרד מלחמה על בריטניה. בים התיכון היה הצי הבריטי בנחיתות בולטת 15 אוניות קו בריטיות מול 11 צרפתיות ו-27 ספרדיות. הבריטים התפנו מבסיסיהם באלבה וקורסיקה וקבעו את בסיסם מול פורטוגל. הצי הספרדי תחת פיקודו של קורדובה עגן בקרטחנה וב-1 בפברואר 1797 הפליג לקדיס כדי להתאחד עם הצי הצרפתי שעגן בברסט. אולם רוח מזרחית חזקה שנשבה בין גיברלטר לקדיס סחפה את הצי הספרדי רחוק מן המתוכנן. קורדובה נתן הוראה לחזור לקדיס אולם שם המתינו הבריטים שהתקשו בתחילה לראות את האויב בשל הערפל הכבד אולם לרוע מזלן הספינות הספרדיות נאלצו לאותת זו לזו בעזרת יריות סרק שאפשרו למפקדי הצי הבריטי ג'ון ג'רוויס והוריישו נלסון לאתר אותן. היתרון הבריטי נבע מכך שהבריטים כבר היו ערוכים בעוד שהספרדים היו מפוזרים. אולם המפקדים הבריטיים היו מתוחים בעוד שהספרדים היו אופטימיים למדי. קורדובה לא האמין שלג'רוויס יש יותר מתשע ספינות ולכן התעלם מאיתותיו של מפקד ספינת התצפית הקיצונית של הספרדים. זה האחרון התמלא חימה מכך שמתעלמים מאזהרותיו ולכן כדי לנער את מפקדו מאדישותו סימן שראה ארבעים ספינות קרב מה שגרר פסימיות ויאוש אצל מפקדי הצי. 
קרב כף סנט וינסנט היה כישלון מוחץ מבחינת הצי הספרדי למרות נחיתותו המספרית של הצי הבריטי 4 ספינות ספרדיות נלכדו 250 איש נהרגו ו-550 נפצעו. קורדובה סולק מן הצי ונאסר עליו להראות את פניו בחצר המלוכה.
אש צולבת (סרט)

תקציר העלילה

חוקר משטרת וושינגטון די סי פינלי, (רוברט יאנג) נקרא לחקור רצח של ג'וזף סמואלס (סם לבן). בזירת הרצח נמצא ארנק של חייל בשם מיצ'ל. החקירה מגלה כי לפני הרצח שהה סמואלס בבר עם מספר חיילים משוחררים.
סמואלס שתה אלכוהול עם קפטן מיצ'ל (ג'ורג' קופר), מונטגומרי (מונטי) (רוברט ראיין), פלויד באואר (סטיב ברודי), ולירוי (סטיב פיפס). מיצ'ל נראה מדוכא ולכן הזמין אותו סמואלס לביתו, פלויד ומונטי עקבו אחריהם והצטרפו מאחור יותר בביתו של סמואלס. מיצ'ל עזב מוקדם ומונטי ופלויד נשארו. מונטי החל להטיח עלבונות אנטישמיות כלפי סמואלס ולבסוף בהיותו שתוי, רצח אותו במכות.
כעת מבקש פינלי לפצח את תעלומת הרצח, הוא עוצר את קפטן קילי (רוברט מיצ'ם), חברו הטוב של מיצ'ל וזה מעיד כי מיצ'ל אינו טיפוס של רוצח - הוא צייר שנמצא כעת במצב פוסט טראומטי מהמלחמה ומיחסיו עם אשתו. מיצ'ל נודד ברחוב וושינגטון ומתיידד עם נערת בארים בשם ג'יני (גלוריה גראהם) שנותנת לו את מפתחות דירתה אולם לאחר שהוא מסגיר את עצמו היא אינה מספקת לו אליבי.
מונטי מפריח בחקירתו הערות אנטישמיות על סמואלס כמו "ג'ו-בוי" או "אחד מאלה עם השמות האלה שידעו איך להשתחרר מהצבא". מיצ'ל לעומתו מוסר בחקירה כי כלל לא ידע שסמואלס הוא יהודי. בינתיים מקבל פלויד "רגלים קרות" ודורש ממונטי 1000 דולר כדי לברוח למקסיקו ומאיים כי יסגיר אותו. בתגובה, מונטי חונק אותו ומביים כאילו התאבד בתלייה.
פינלי מגיע למסקנה כי הוא יודע את המניע לרצח - אנטישמיות, וחשדו נופל על מונטי. הוא מזמן את לירוי חלש האופי שמונטי מתגרה בו כל הזמן על מוצאו מטנסי, ונותן לו הרצאה על מהות הקנאות, הגזענות והאנטישמיות. הוא משכנע את לירוי לטמון מלכודת למונטי.
לירוי מוסר למונטי כי "נפגש" עם פלויד שדורש לראותו בדירתו בשעה 20.00 ומוסר לו פתק עם כתובת לא נכונה. למרות הפתק "השגוי" הזה מגיע מונטי לכתובת הנכונה ובדירתו של פלויד מחכה לו פינלי והשוטרים. הוא בורח אך פינלי יורה בו למוות.
הפיגוע במוזיאון הלאומי בארדו

ההתקפה

קבוצת טרוריסטים חמושים ברובי קלשניקוב ורימוני יד תקפה את מתחם המוזיאון הלאומי בארדו בתוניס, בסביבות השעה 12:30 לפי השעון המקומי, ירתה ופגעה במספר בני אדם ותפסה בני ערובה. התיירים הותקפו בעת רדתם מאוטובוס כדי לבקר במוזיאון, עשרות תיירים ששרדו את הירי מחוץ למוזיאון רצו פנימה כדי לתפוס בו מחסה, אך התוקפים רצו בעקבותיהם ולקחו אותם כבני ערובה בתוך המתחם. כוחות הביטחון התוניסאיים צרו כשלוש שעות על המתחם ובסופן פרצו פנימה והשתלטו על חלק מהחוטפים. במתקפה נהרגו 22 בני אדם רובם תיירים אירופים ונפצעו עשרות. שנים מהמחבלים נהרגו במהלך פריצת כוחות הביטחון, אך חלקם נמלטו ולפי דיווחי המשטרה התנהל מרדף אחרי שני מחבלים נוספים.
במהלך האירוע הופסקה פעילות הפרלמנט התוניסאי השוכן בבנין סמוך למתחם המוזיאון הלאומי.

אחריות

לאחר הפיגוע במוזיאון, בוצעו פיגועים נוספים במדינה, ביניהם הפיגוע בסוסה ופיגוע התאבדות באוטובוס בתוניס.
ארגון הטרור המדינה האסלאמית נטל אחריות על פיגועים אלה.
נחל קודמני

נחל קודמני הוא נחל או נהר ששמר על מסלולו ותבניתו המקוריים למרות שינויים בטופוגרפיה של המסלע שמתחתיו. דוגמה: נהר שדגם אגן הניקוז שלו סעיפי יכול לחצות אזור ההולך ומתרומם עקב פעילות טקטונית איטית. במקביל להתרוממות האזור הנהר חוצב את דרכו ברכס המתרומם תוך יצירת קניון עמוק. הנהר לכן שומר על תבנית דגם הניקוז הסעיפי אף על פי שהוא זורם בתבנית נוף שבמצב אחר הייתה מייצרת דגם ניקוז מקבילי.
נחל מאוחר למבנה הוא נחל או נהר שנוצר על גבי שכבות אופקיות השוכבות על גבי סלעים בדרגות קשיות שונות שעברו קימוטים ושבירות. הנחל חותר דרך השכבות האופקיות, ושומר על מסלולו ותבניתו למרות השינויים במסלע דרכו הוא עובר. בשכבות קשות הנהר חוצב קניונים וממשיך במסלולו כמקודם.
נחל תענך

נַחַל תַּעְנַךְ הוא נחל אכזב בשומרון הצפוני ובעמק יזרעאל, המהווה אחד מיובליו של נחל קישון.
ראשיתו של הנחל במספר אפיקים קטנים בין הכפרים עאנין וח'רבת א-טייבה שבצפון מערב הרי שומרון, ברום של כ-300 מטרים מעל פני הים.
אפיקו של הנחל הוא בכיוון צפון מזרח, והוא עובר למרגלות תל תענך והכפר תענכ, בעמק המכונה "ואדי עזם". בהמשך נכנס הנחל לעמק יזרעאל, וחובר לנחל קישון בין היישובים דבורה וגדיש.
שמו של הנחל הוא כשמה של העיר המקראית תענך, שלצד תלה הגדול הוא עובר.
Paranoid (קניה וסט)

קליפ

הקליפ לשיר צולם בהוואי בו זמנית עם הקליפ לשיר Amazing. בראיון עם וסט בפסטיבל הסרטים טרייבקה, הודיע כי הזמרת ריהאנה תופיע בקליפ לשיר ותוביל אותו. וסט אמר על העבודה עם ריהאנה כי "היא הבחורה הפרנואידית שלי בווידאו. היא כישרון מדהים. שיתוף פעולה איתה הוא תמיד תענוג!". הקליפ דלף לאינטרנט ב-27 במאי 2009, ולמחרת הודיע וסט בבלוג הרשמי שלו כי הווידאו שהודלף היה גרסה לא גמורה, והוא העלה לבלוג מספר צילומי מסך של הגרסה הסופית. הנחת היסוד של הקליפ נעוצה בפנטזיה המתרכזת סביב מצבה הנפשי הפרנואידי של ריהאנה, שגרם לה לחוות רצף חלומות סוריאליסטי. וסט פרסם את הקליפ ב-3 ביוני 2009, מיסטר האדסון לא מופיע בו פיזית.
יאיר עברון

פרופסור יאיר עברון הוא מומחה לאסטרטגיה, ליחסים בינלאומיים ולימודי ביטחון לאומי. 
נולד בירושלים למשפחה מצאצאי הראש"ז צורף. אחיו הוא העיתונאי בועז עברון. 
עברון משמש כעמית מחקר במכון למחקרי ביטחון לאומי. לימד בעבר בחוג למדע המדינה באוניברסיטת תל אביב ואף כיהן כראש החוג בסוף שנות ה-90. לימד גם באוניברסיטת סאסקס ובאוניברסיטה העברית בירושלים.

פרסומים

עברון חיבר מספר פרסומים בנושאי פוליטיקה בינלאומית, הסכסוך הישראלי-ערבי, פיקוח על אמצעי לחימה וכדומה. 
בשנת 1987 הוציא עברון לאור בהוצאת הקיבוץ המאוחד את הספר "הדילמה הגרעינית של ישראל", בנושא מדיניות הגרעין של ישראל.
יחסי יפן–ספרד

היסטוריה

הקשר הראשון בין התרבויות היה כאשר המסיונר הספרדי פרנסיסקו חאווייר הגיעו ליפן בשנת 1549, שם הקים את היישוב הקתולי הראשון בארץ. בשנת 1565, ספרד יצרה את נתיב הגליאון של מנילה- נתיב סחר שקישר את מנילה, בירת הפיליפינים לעיר הנמל המקסיקנית אקפולקו (שני אזורים תחת שלטון ספרדי). נתיב סחר זה עבר בסמוך ליפן, ובכך התחזק הקשר בין המדינות. בשנת 1582 קבוצת יפנים-נוצרים יצאו לביקור באירופה, שבמהלכו גם ביקרו בספרד ואף את פליפה השני, מלך ספרד. באוקטובר 1613 נשלחה המשלחת הדיפלומטית הראשונה מיפן לספרד. היחסים הדיפלומטיים הוכרזו באופן רשמי ב-12 בנובמבר 1868 עם חתימת הסכמי-ידידות בין המדינות.
במהלך מלחמת העולם השנייה, ספרד תמכה באופן לא רשמי במדינות הציר, בהן יפן. תמיכה זו פחתה בשנת 1944, כאשר ככל הנראה פרנסיסקו פרנקו הבין כי בעלות הברית הן אלו שינצחו במלחמה. הקשרים בין המדינות נחלשו מאוד עד שכמעט והופסקו לגמרי במרץ 1945.
לאחר מלחמת העולם השנייה השתפרו היחסים בין יפן לספרד. באוקטובר 1980, חואן קרלוס הראשון, מלך ספרד ביקר ביפן. בספטמבר 1994 ביקר הקיסר היפני אקיהיטו בספרד. מאז ביקורים אלו, חלו עוד ביקורים רבים מטעם הממשלות. בשנת 2017 שתי המדינות חגגו 150 שנה של יחסים דיפלומטיים.

כלכלה

בשנת 2015 הסחר בין יפן וספרד הסתכם ב-5.5 מיליארד אירו (729 מיליארד ין). היצוא העיקרי של יפן לספרד כוללים: מוצרים כימיים, מכונות וציוד תחבורה. היצוא של ספרד ליפן כולל: ציוד תחבורה ומכונות.

תיירות

ספרד היא היעד החמישי בגודלו עבור תיירים יפנים. בשנת 2017 הגיעו לספרד כ-473,000 תיירים יפנים שהכניסו למדינה כ-900 מיליון אירו. באותה השנה כ-100,000 אזרחי ספרד נסעו ליפן. חברת איבריה איירליינס מפעילה טיסות ישירות בין מדריד לטוקיו.
Nintendo Land

רקע

המשחק מתרחש בפארק השעשועים "Nintendo Land", ובפעם הראשונה שהשחקן נכנס למשחק, מוניטה (באנגלית: Monita) מסבירה לו ועוזרת לו להבין כיצד משחקים, מוניטה היא רובוט מרחף בעל זרוע אחת וצג במקום ראש.
במרכז ארץ נינטנדו עומד המגדל המרכזי, שבראשו צג ענק בו יכול השחקן להשתמש במטבעות שצבר במהלך המשחק כדי לעצב באמצעות קישוטים ומוזיקה את פארק השעשועים.

לאחר העדכון

בגרסה 1.1.0 של Nintendo Land יכולות דמויות Mii של אנשים מכל העולם להגיע לפארק של השחקן (בתנאי שיש אינטרנט). השחקן יכול ללחוץ על דמויות הMii כדי לקבל מידע על הישגיהם של השחקנים האחרים במשחקים השונים שבפארק, ועוד.

האגדה של זלדה: משימת קרב

המשחק בהשראת סדרת המשחקים המצליחה של נינטנדו, האגדה של זלדה.
במשחק משתתפים אדם אחד השולט באמצעות בקר ה-Gamepad ועוד 1-3 שחקנים אחרים המשתמשים בווימוט רגיל.
השחקן השולט בגיימפד נלחם באמצעות חץ וקשת, בעוד האחרים נלחמים בעזרת חרבות ומגנים.
מטרת המשחק היא להביס את היריבים.

פיצוץ מטרויד

מבוסס על סדרת משחקי מטרויד של נינטנדו.
האדם השולט בגיימפד טס בחללית של סאמוס אראן, בעוד עד ארבעה אחרים הולכים ברגל (שימוש בווימוט רגיל ובנונצ'אק).
יש שלושה מצבי משחק, ובכל אחד מהם המטרה שונה.

הרפתקאת פיקמין

מבוסס על הסדרה פיקמין, שהכותר השלישי בה יצא לWii U.
האדם השולט בגיימפד מתפקד כאולימר, קפטן ספינת החלל, מפקד על פיקמינים קטנים, בעוד עד ארבעת האחרים משחקים כפיקמינים גדולים הרבה יותר.
השחקנים צריכים לעבוד ביחד על מנת לעבור שלבים ולהביס אויבים.

תופסת מריו

במשחק זה המבוסס על סדרת הדגל של נינטנדו, האחים סופר מריו, עד ארבעה שחקנים בתחפושות טוד (שימוש בווימוט רגיל) רודפים אחרי שחקן אחד, המשתמש בגיימפד, בתחפושת מריו.
המטרה של שחקני הטוד במשחק היא לתפוס את שחקן המריו כמה שיותר מהר.
המטרה של שחקן המריו במשחק היא לא להיתפס.

האחוזה הרדופה של לואיג'י

משחק זה, המבוסס על הכותרים האחוזה של לואיג'י והאחוזה של לואיג'י 2: ירח אפל מתרחש בתוך אחוזה רדופה, בה יש אדם אחד המשתמש בגיימפד בתחפושת רוח רפאים שמטרתו להבהיל את שאר השחקנים (בתחפושות לואיג'י) ולהשתדל שלא יורידו לו את כל נקודות החיים.
השחקנים התופסים משתמשים בפנס כדי להאיר את הרוח כדי שתראה את הלב האמיתי שלה, ואת נקודות החיים שלה, כמו במשחקים המקוריים.

חיות עוברות: יום מתוק

מבוסס על הסדרה חיות עוברות (באנגלית: Animal Crossing).
מטרת המשחק היא לאסוף כמה שיותר ממתקים מבלי להתפס על ידי השומרים, המופעלים בידי השחקן השולט בגיימפד.

ארמון הנינג'ות של טקאמארו

מבוסס על המשחק היפני משנת 1984 נאזו נו מוראסם ג'ו.
השחקן שולט בנינג'ה באמצעות בקר הגיימפד ושולח גלים של שוריקני נייר על נינג'ות אויבות.

מסלול הריסוקים של דונקי קונג

במשחק זה, המבוסס על המשחק המפורסם דונקי קונג, צריך השחקן השולט בגיימפד להטות את הגיימפד כדי להעביר חבית דרך מסלול מכשולים.

המרוץ המסובב של קפטן פלקון

מבוסס על סדרת המשחקים אף-זירו (באנגלית: F-zero).
משחק יחיד בו השחקן חייב להתחמק ממכשולים בעודו עובר דרך שנים-עשר אזורים שונים.

בריזת טיול הבלונים

מבוסס על המשחק קרבות בלון (באנגלית: Balloon Fight).
המשחק דומה למצב טיול הבלון במשחק המקורי, בו השחקן צריך לעבור דרך מסלול מכשולים אווירי בעודו עף בעזרת בלונים.

עגלת הפירות של יושי

משחק זה, המשתמש בדמותו של יושי, הדינוזאור הירוק, מצריך מן השחקן להעביר את יושי דרך כל חלקי השלבים ולאסוף את כל הפירות שבדרך.

ריקוד התמנון

מבוסס על סדרת המשחקים גיים אנד וואץ' (באנגלית: Game and Watch).
במשחק זה השחקן חייב לחזור על הקצב והתווים שמוצגים לפניו, באמצעות שימוש במקשי הגיימפד.
שיטת הקיזוז

שיטת הקיזוז הוא השם המקובל לשיטת ניקוד בספורט, על פיה בסיום העונה הסדירה מקוצץ מספר הנקודות של כל קבוצות הליגה ונערך סיבוב משחקים נוסף. מטרת השיטה היא ליצור עניין ומתח בליגה על ידי צמצום הפרש הנקודות בין הקבוצות.
השיטה הונהגה לראשונה בליגות הכדורגל בשווייץ אך בוטלה ב-2003. החל מ-2009 הונהגה השיטה בליגות הכדורגל של בלגיה ושל ישראל, שם בוטלה השיטה בליגה הבכירה לאחר שתי עונות.

רקע

בשנת 2005 רכש ארקדי גאידמק את בית"ר ירושלים והביא לגידול משמעותי בתקציב הקבוצה, שעלה בהרבה על תקציב שאר קבוצות הליגה. הדבר התבטא בהחתמת מאמנים ושחקנים זרים ברמה גבוהה ובסכומים גבוהים, ובקניית שחקני מפתח בקבוצות מתחרות בליגה. בשנתיים שלאחר הרכישה זכתה בית"ר ירושלים ברציפות באליפות המדינה, כשבשנה השנייה היא משלימה זכייה בדאבל. בעקבות כך נוצר חשש בהתאחדות לכדורגל שעקב ההבדל הגדול בתקציבי הקבוצות, תהפוך קבוצתו של גאידמק לאלופה בלעדית, בדומה לשליטה של מכבי תל אביב בליגת העל בכדורסל.

השיטה

לקראת עונת 2009/2010, הציגה ההתאחדות לכדורגל בישראל שינוי במבנה הליגות. ליגת העל בכדורגל הורחבה ל-16 קבוצות, כאשר לאחר שני סיבובים קוזז מספר הנקודות בחצי, והליגה חולקה לשלושה חלקים: פלייאוף עליון למקומות 1-6, פלייאוף אמצעי למקומות 7-10 ופלייאוף תחתון למקומות 11-16, ושוחק סיבוב משחקים נוסף בין הקבוצות בכל פלייאוף.
בנוסף לליגת העל, הוחלה שיטת הקיזוז גם על הליגה הלאומית.
בתקנון ההתאחדות הופיעה ההגדרה הרשמית לשיטת הקיזוז:
מחצית מהנקודות שנצברו על ידי הקבוצות במהלך שני סיבובי המשחקים הראשונים, כאמור בס"ק 1 לעיל, תתבטלנה באופן שבפתיחת משחקי הפלייאוף (העליון, האמצעי והתחתון) תעמודנה לזכות הקבוצות מחצית ממספר הנקודות שנצברו לזכותן בתום הסיבוב השני (השערים - זכות וחובה - יישארו בעיינם).
אם כתוצאה מביטול מחצית הנקודות, תעמוד לזכות קבוצה "חצי נקודה" יושלם מספר הנקודות שנצברו כלפי מעלה.

היסטוריה

כבר בעונתה הראשונה הייתה לשיטה השפעה על זהות האלופה. עם סיום העונה הסדירה בעונת 2009/2010, הייתה מכבי חיפה במקום הראשון עם 77 נקודות והפועל תל אביב במקום השני עם 71 נקודות. לאחר קיזוז הנקודות ירד ההפרש בין הקבוצות ל-3 נקודות. בסיום משחקי הפלייאוף זכתה הפועל תל אביב באליפות כשבמאזנה מספר נקודות זהה לזה של מכבי חיפה, 49 נקודות, אך הפרש שערים טוב יותר. ללא שיטת הקיזוז מכבי חיפה הייתה מסיימת במקום הראשון עם 87 נקודות, ואילו הפועל תל אביב הייתה מסיימת במקום השני עם 84 נקודות. ההשפעה על זהות האלופה גררה ביקורת קשה ואף הביאה להצבעה מחודשת בהתאחדות על המשך הנהגת השיטה, אך מתוך 31 חברי ההנהלה 7 בלבד התנגדו, ושיטת הקיזוז זכתה להכשר לעונה הבאה.
לאחר עונה נוספת בה הונהגה השיטה, בה הייתה זו שוב מכבי חיפה אשר נפגעה מהקיזוז, אך זכתה לבסוף באליפות, הוחלט בהתאחדות לכדורגל, ב-27 ביוני 2011, לבטל את השיטה לקראת עונת 2011/2012, בנוסף להקטנת ליגת העל ל-14 קבוצות. אף על פי כן, בליגה הלאומית המשיכה השיטה גם בעונת 2011/2012.

שווייץ

בליגת העל השווייצרית הונהגה שיטת הקיזוז מספר שנים עד לביטולה בעונת 2003/2004.
בשיטה השווייצרית הורכבה הליגה מ-12 קבוצות ששיחקו שני סיבובים במתכונת בית-חוץ. לאחר מכן קוזזו הנקודות בחצי והליגה חולקה לפלייאוף האליפות בו מתחרות 8 הראשונות בשני סיבובי משחקים נוספים ולפלייאוף תחתון בו התחרו 4 האחרונות בליגה הראשונה ו-4 הראשונות בליגה השנייה על הזכות לשחק בעונה הבאה בליגת העל, כש-4 הקבוצות שסיימו ראשונות בפלייאוף זכו לכך.
השיטה בוטלה בשל טענות לחוסר ספורטיביות מצד הקבוצות.
STS-47

ניסוי הצרעות הישראלי

הניסוי הישראלי היה בהנחיית אוניברסיטת תל אביב בשיתוף התעשייה האווירית ונאס"א לבניית קן צרעות מזרחיות בתנאי מיקרו כבידה. הצרעה בונה את הכוורת שלה עם כיוון כח הכובד, ומחקרים קודמים הראו כי זהו הגורם היחיד המשפיע על כיוון הכוורת. הניסוי נועד לבחון את השפעת תנאי המיקרו כבידה על התפתחות הצרעות והיכולת שלהם לבנות כוורת. 
יוזמי הניסוי, קיוו כי ניתן יהיה למצוא קשר בין התנהגות הצרעות וסימפטומי מחלת נסיעה ממנה חווים רוב האטטרונאוטים בימים הראשונים לאחר שיגור המעבורת, כתוצאה מתנאי מיקרו כבידה.
במסגרת הניסוי הוטסו 230 צרעות ו-120 פופאות (זחלים). קבוצה נוספת של צרעות וזחלים נבדקה במקביל על הקרקע, כקבוצת ביקורת. עקב תקלה במערכת המים לאחר שיגור, חוו הצרעות עליה חדה בלחות, ומים התחילו להצטבר במתקן הניסוי. הטמפרטורה הגבוהה גרמה לעובש ומזון הצרעות נרקב. כיוון שהאסטרונאוטים חששו לפתוח את המתקן ולשחרר את הלחות (תוך סכנה לשחרור צרעות במעבורת), הוצע לשחרר מעט את הברגים, דבר שבוצע רק ביום השלישי לטיסה. אולם, רוב האוכל כבר היה לא אכיל כתוצאה מכך מתו 202 צרעות ו-103 פופאות. הצרעות הנותרות איבדו את חוש הכיוון ועמדו חסרות תנועה ללא אינטראציה בינן. רק 3-4 ימים לאחר החזרה לכדור הארץ, הצרעות ששרדו התאוששו והתחילו לבנות כוורת. משך החיים של הצרעות המוטסות היה קצר יותר, והן שרדו רק 23 ימים בממוצע לעומת הצרעות בקבוצת הביקורת, ששרדו 43 ימים. כמו כן, הפופאות ששהו בחלל לא השלימו את תהליך המטאמורפוזה שלהן.
יואב בירן

ביוגרפיה

בירן סיים לימודי תואר ראשון בהיסטוריה ויחסים בינלאומיים באוניברסיטה העברית בירושלים ב-1964. במקביל ללימודיו החל לעבוד במשרד החוץ במחלקת המזרח התיכון ואפריקה. ב-1965 מונה למזכיר שני, ראש המדור הקונסולרי, בשגרירות ישראל באדיס אבבה, בירת אתיופיה וב-1967 למזכיר ראשון בשגרירות ישראל באוגנדה. בשובו לישראל מונה ב-1970 לעוזר במחלקה לענייני יהדות התפוצות במשרד החוץ ואחר כך לעוזר בלשכת המנכ"ל. בדצמבר 1973 היה חבר במשלחת הישראלית לוועידת השלום בז'נבה. ב-1975 מונה למנהל המחלקה למחקר ותכנון מדיני. 
בשנים 1977 עד 1982 שירת כציר מדיני ובעקבות ההתנקשות בשגריר שלמה ארגוב שימש כממונה על היחסים בפועל עד 1983. ב-1984 מונה לסמנכ"ל למינהל וב-1987 מונה לסמנכ"ל לענייני צפון אמריקה ופירוק הנשק. בשנים 1988 עד 1993 כיהן כשגריר ישראל בבריטניה. בשנת 1998 מונה לסמנכ"ל בכיר לענייני המזרח התיכון ותיאום תהליך השלום וב-1999 לסגן ראש המועצה לביטחון לאומי למדיניות חוץ. 
בנובמבר 2002 מונה למנכ"ל משרד החוץ כמינוי זמני, וביולי 2003 קיבל מינוי קבע. הוא כיהן בתפקיד עד אוגוסט 2004.
כיהן כדירקטור בחברת סקיילקס משנת 2006 ועד 2015.
זריעת עננים

מחקר

על מנת להגביר את כמות הגשמים ניסו לפזר באופן מלאכותי חלקיקים בעננים. לאחר מספר ניסיונות בעולם, הוחל גם בישראל פרויקט גדול בשם "ניסויי ישראל" בו גילו כי החומר הנקרא יודיד הכסף (תרכובת של כסף ויוד) הוא היעיל מכולם עבור ישראל לצורך השגת מטרה זו. יודיד הכסף מסוגל לזרז את תהליך קפיאת הטיפות בטמפרטורות שליליות בזכות המבנה הקריסלוגרפי שלו הדומה למבנה מולקולת הקרח. בשנות ה-50 ועד שנות ה-70 זרעו עננים על ידי הפצת יודיד הכסף באמצעות תנורים, רקטות ומטוסים. הפיזור על ידי מטוסים הוכח כיעיל. הממצאים שהתקבלו ב"ניסויי ישראל" ממחישים את מידת החשיבות והתועלת הפוטנציאלית שיש לזריעת עננים בזמן הנכון ובדרך הנכונה ואת העובדה שעדיין ארוכה הדרך להבנה מלאה של הנושא. בשלב זה מוסב הדגש המחקרי להבנת הדרך שהאבק המדברי ונבטי הקיפאון משפיעים על תהליכי יצירת הגשם בעננים.
כיום ישראל היא המובילה בעולם בהורדת גשם מלאכותי. כמות הגשם השנתית עלתה בישראל בממוצע ב-13% בעקבות זריעת העננים. אף על פי כן, אם זורעים יותר מדי יודיד הכסף או שיש כמות גדולה של אירוסולים באוויר, גודל הטיפות לא יעלה על 1 מילימטר ולא ירד גשם כלל. כמות גדולה מאוד של יודיד הכסף עלולה לגרום לארגריה אולם הכמות בה משתמשים בזריעת עננים היא כמות מזערית והפיזור על ידי מטוסים הוא פיזור יעיל הגורם לכך שמשתמשים בכמות קטנה של יודיד הכסף אשר לא מסוכנת לבריאות. כחלק מניסוי ישראל 4 נבדק הפיזור של יודיד הכסף בגשם ועדיין לא נמצאו הוכחות לריכוז גבוה במדי הגשם שנבדקו. הגשם היורד על האדמה לרוב מסונן מיודיד הכסף וההשפעה של זריעת העננים זניחה.
בעולם, בנוסף לניסיונות להגביר את כמות המשקעים, השיטה של זריעת עננים משמשת גם לבקרה על גודל גושי הברד היורדים בסופות ברד ולהקטנה של הערפילים בסביבות שדות תעופה. השיטה של זריעת עננים משמשת  לפעמים גם בידי מפעילים של אתרי סקי כדי להשפיע על כמות וזמן ירידת השלג באתר. בשנות השישים נערכו בארצות הברית מחקרים כדי לבדוק את ההשפעה של זריעת עננים על סופות הוריקן. הצלחת המחקר לא הייתה ברורה ונמצאה השפעה זמנית. הגורמים להפסקת הניסויים היו החשש שזריעת העננים עלולה להסיט את הכוון של ההוריקן וכן חשש להגברת העוצמה של הסופה. במישור המשפטי, הסטה של הסופה או הגברתה עלולים להיות עילה לתביעת פיצויים.
פוקנת בורמייסטר

תיאור

פוקנה זו כמעט ולא נצפתה בטבע אבל נמצאו הרבה פרטים שמתו על החוף. צבע פוקנה זו שחור או אפור כהה והיא דומה מאוד לפוקנת המפרץ הנפוצה. אורכה עד 150 ס"מ ומשקלה 50-75 ק"ג, אם כי נצפו פרטים במשקל 105 ק"ג - היא בין המינים הקטנים שבסדרת הלווייתנאים. הם בעלי פתח נשימה מעל הראש והחוטם מעוגל כמו רוב מיני הפוקנה וכן שיניהם בצורת אתים קטנים. הסנפיר הגבי ייחודי להם כשהוא מצוי בתחילת הזנב וקצה הגב כמו לווייתני מזיפה אך משולש כמו לווייתני שיניים. דבר זה עוזר להבדיל בינו למינים החיים באותם אזורים כמו דולפין צ'יליאני.
הפוקנה חיה במים עמוקים וגם ברדודים והיא נכנסת גם למים מתוקים כמו לנהר ולדיביה שבצ'ילה עד 50 ק"מ מהחופים. הם נפוצים באוקיינוס השקט מפרו עד ארץ האש ובאוקיינוס האטלנטי צפונה עד חופי ברזיל. האוכלוסיות לא בולטות מאוד בים.

התנהגות

זהו לווייתן ביישן שנוטה לחיות לבד או בזוגות בודדים, אם כי בתצפית אחת התגלו 70 פרטים בלהקה. הם ניזונים מלהקות דגים שונים באוקיינוס כמו אנשובי, בקלה ומקרל. הם שוחים במהירות מרשימה כדי לתפוס את טרפם ולברוח מאויבים כמו כרישים ולווייתן האורקה.
מין זה נמצא בירידה עקב ציד הנפוץ לאורך חופים מעטים (לבשר ולשומן וכן לפתיונות לכרישים). כמו כן הם נתקעים ברשתות והאוכלוסייה של הדגים מצטמצמת בהרבה מקומות. דברים אלו משפיעים על מצב האוכלוסיות שם ככה לא בולטות מדי. עם זאת לא ברור מה מצב שימורם.
אדנאן מנדרס

העלייה לשלטון

מנדרס היה משפטן שלא נמנה עם האליטה של מלחמת העצמאות של טורקיה. הוא היה פעיל במפלגה הרפובליקנית החופשית של אלי פטהי אוקיאר ב-1930, ולאחר פיזורה הצטרף למפלגת העם הרפובליקאית. עם זאת, ב-1945 הוא הורחק משורותיה על רקע מחלוקת פנימית. ב-7 בינואר 1946 ייסדו מנדרס ואחרים את המפלגה הדמוקרטית (Demokrat Parti), ומנדרס היה עד מהרה לשני בהיררכיה המפלגתית לאחר ג'לל באייר. בבחירות שנערכו ב-1950 היה באייר לנשיא טורקיה ומנדרס מונה לראש ממשלתה למשך חמש כהונות נפרדות עד 1960.

כראש ממשלה

מנדרס גילה פתיחות להתערבות מדינתו בעניינים בינלאומים וחיזק את קשריה הן עם מדינות ערב והן עם המערב. ב-1950 שלחה טורקיה למעלה מ-5,000 חיילים שנלחמו לצידה של ארצות הברית במלחמת קוריאה, וב-18 בפברואר 1952 הצטרפה לנאט"ו. ב-1955 נטל מנדרס גם את סמכויותיו של שר החוץ. בתחום הפנים הוא עודד את פיתוח התעשייה ואת תהליך העיור וגילה סובלנות כלפי האסלאם ואורח החיים המסורתי במדינה. מנדרס אף הנהיג מדיניות ליברלית יחסית בתחום הכלכלי ונודע באמרתו "אנו נעשה את טורקיה לאמריקה קטנה!" (!Türkiye'yi küçük Amerika yapacağız).
מדיניותו הכלכלית אמנם הביאה להשקעה פרטית ולפיתוח מואץ אך דילדלה את אוצר המדינה בשל ייבוא מוגבר. הוא הואשם בארגון פרעות איסטנבול, מהומות על רקע אתני שהתרחשו ב-6 בספטמבר 1955 וביום המחרת, עת המון פרע ביוונים ובארמנים באיסטנבול, הרג 14 איש לפחות והסב נזק רב לרכוש בבעלות נוצרים. למרות הפתיחות והסובלנות שגילה בעניינים מסוימים, הוא לא סבל ביקורת והחמיר את מגבלות הצנזורה על העיתונות ואף הורה על מעצרם של עיתונאים. מנדרס השיב את החינוך הדתי בבתי הספר, התיר מחדש למואזין לקרוא לתפילה בשפה הערבית, והצהיר כי ממשלתו תקפיד על עקרונות האסלאם.
מדיניות זו כמו גם התנכלותו ליריביו הפוליטיים, ובמיוחד למפלגת העם הרפובליקאית, כרסמו בפופולריות שלו בקרב אינטלקטואלים, סטודנטים וגורמים צבאיים אשר חששו לגורלם של עקרונות הכמאליזם ומורשת אטאטורק.

ההפיכה הצבאית וההוצאה להורג

ב-27 במאי 1960 תפס הצבא את השלטון, ומנדרס נעצר. הוא הועמד לדין באשמת בגידה, שחיתות ופגיעה בחוקה וכן באחריותו לפרעות איסטנבול. הוא נדון למוות, ולמרות בקשות מצד ראש המדינה ג'מל גירסל להקלה בעונשו, הוא ושני אחרים מחברי מפלגתו הוצאו להורג בתלייה ב-17 בספטמבר 1961. 29 שנים לאחר מכן טוהר שמו, ונמל התעופה של איזמיר, האוניברסיטה באיידן עיר הולדתו, ומספר מוסדות נוספים נקראו על שמו.